b'\n_START_ARTICLE_\nEmil Wiinblad\n_START_PARAGRAPH_\nEduard Emil Wiinblad (ved d\xc3\xa5ben: Windblad) (15. maj 1854 i K\xc3\xb8benhavn \xe2\x80\x93 22. december 1935 samme sted) var en dansk chefredakt\xc3\xb8r, typograf og politiker.\n_START_SECTION_\nFamilie og baggrund\n_START_PARAGRAPH_\nHans fader var en fattig skr\xc3\xa6ddersvend indvandret fra Sverige, Bernt Eduard Olof Wiinblad (1833-80), og moderen var en syerske fra Nyboder, Amalie Kerstine Olsen. Han blev gift 7. marts 1880 med Olga Ludowica Kamilla Ludwig, f\xc3\xb8dt 5. november 1853 i K\xc3\xb8benhavn, og de fik 6 b\xc3\xb8rn, heriblandt Eduard, der blev teateranmelder og kulturskribent, Georg, som blev forfatter og den yngste, Otto, der blev typograf og politiker i Landstinget som sin far. Otto blev fader til Bj\xc3\xb8rn Wiinblad._NEWLINE_Emil Wiinblad blev udl\xc3\xa6rt som typograf i 1873 og arbejdede en kort periode i London og derefter i Svendborg, hvor han blev formand for typografernes fagforening. Politisk var han fra 1871 blev aktiv i Internationale. Det fulgte derfor naturligt, at han i 1876 blev ansat ved Social-Demokraten \xe2\x80\x93 f\xc3\xb8rst som typograf, men efterh\xc3\xa5nden begyndte han at skrive til avisen. For at spare tid satte han sine artikler direkte fra s\xc3\xa6ttekassen. Han blev avisens redakt\xc3\xb8r i 1881 og udviklede den fra at v\xc3\xa6re en lille, agiterende avis med et smalt publikum til gennem en satsning p\xc3\xa5 nyheds- s\xc3\xa5vel som opinionsstoffet at blive et organ for den danske arbejderbev\xc3\xa6gelse. Avisens tone blev i disse \xc3\xa5r sk\xc3\xa6rpet, hvilket afstedkom at Wiinblad r\xc3\xb8g i f\xc3\xa6ngsel for injurier i 1892 og 1894. Han fortsatte som avisens redakt\xc3\xb8r frem til 1911. Under hans ledelse voksede oplaget fra 2.000 til 60.000. Sammen med Alsing Andersen skrev han i 1921 Arbejderbev\xc3\xa6gelsens Historie._NEWLINE_Wiinblad var medlem af Folketinget 1895-1928 og af Landstinget fra 1928 til sin d\xc3\xb8d._NEWLINE__NEWLINE_Han er begravet p\xc3\xa5 Bispebjerg Kirkeg\xc3\xa5rd.'